FI Euroopan unionin virallinen lehti CE 70/115

(2004/C 70 E/118)

KIRJALLINEN KYSYMYS E-2596/03

esittäjä(t): Theresa Villiers (PPE-DE) komissiolle

(14. elokuuta 2003)

Aihe: Olot Lontoon metrossa

Lontoolaisissa tiedotusvälineissä on viime aikoina ollut esillä Lontoon metrossa mitattu ennätyksellisen korkea lämpötila, joka Northern-, Central-, Piccadilly- ja Victoria-linjoilla on noussut jopa 97 fahrenheitasteeseen (36 celsiusastetta). Tällaisissa olosuhteissa matkustaminen on tukalaa ja matkustajien turvallisuus voi vaarantua.

Onko edellä mainittu tilanne matkustajien terveyttä ja turvallisuutta tai ympäristöä koskevan EU:n lainsäädännön vastainen?

Vahvistaako komissio, että kyseiset olosuhteet olisivat EU:n lainsäädännön vastaiset, jos eläviä eläimiä kuljetettaisiin tällä tavalla?

Margot Wallströmin komission puolesta antama

yhteinen vastaus

kirjallisiin kysymyksiin E-2595/03 ja E-2596/03

(26. syyskuuta 2003)

Euroopan unioni on viime vuosina ollut erityisen aktiivinen ilmanlaadun alalla. Yhteisön ilmanlaatua koskeva lainsäädäntö sisältää erityisesti ilmanlaadun kehysdirektiivin (ilmanlaadun arvioinnista ja hallinnasta 27. syyskuuta 1996 annettu neuvoston direktiivi 96/62/EY (1)) ja useita tietyistä epäpuhtauksista annettuja ”tytärdirektiivejä”.

Ilmanlaatua koskevassa lainsäädännössä määritellään raja-arvoja useiden epäpuhtauksien pitoisuuksille, muun muassa leijumien (eli pölyn) pitoisuuksille. Raja-arvot koskevat kuitenkin ainoastaan ilmaa, joka tarkoittaa ”ulkoilmaa alailmakehässä lukuun ottamatta työpaikkoja”. Raja-arvot eivät siten koske maanalaisen liikennejärjestelmän tiloja.

Rautatieyritysten toimilupiin liittyvän yhteisön lainsäädännön (2) mukaisesti rautatieyritysten on noudatettava kansallista lainsäädäntöä ja säännöksiä, kuten henkilökuntaa, liikkuvaa kalustoa ja yrityksen sisäistä organisaatiota koskevia turvallisuusvaatimuksia sekä terveyttä, turvallisuutta ja työntekijöiden ja kuluttajien oikeuksia koskevia säännöksiä. Jäsenvaltiot voivat kuitenkin jättää kyseisten direktiivien soveltamisalan ulkopuolelle ne rautatieyritykset, jotka harjoittavat ainoastaan raiteitse tapahtuvaa matkustajakuljetusta kaupunki- ja esikaupunkiliikenteessä.

Eläinten suojelemiseen kuljetuksen aikana liittyvä yhteisön lainsäädäntö (3) koskee täysin toisentyyppisiä kuljetuksia, ainoastaan kaupallisessa tarkoituksessa, eikä sitä siten voida soveltaa Lontoon metroon.

Komissio on tietoinen siitä, että ilmansaasteet ja/tai äärimmäisen korkeat lämpötilat, kuten esimerkiksi tänä kesänä, voivat aiheuttaa vakavia ongelmia erityisesti alttiissa asemassa oleville henkilöille, kuten vanhuksille ja lapsille ja henkilöille, jotka kärsivät verenkierto- tai hengityselinten sairauksista. Mitä tulee ilman hiukkasiin, viime vuosien aikana on saatu huomattava määrä uuttaa tieteellisiä todistusaineistoa hiukkasten alkuperästä ja niiden vaikutuksesta terveyteen. Uusia tietoja tutkii parhaillaan Maailman terveysjärjestö WHO, jonka tavoitteena on auttaa komissiota valmistelemaan ilmanlaadun teemakohtaista strategiaa osana Puhdasta ilmaa Eurooppaan -ohjelmaa (CAFE-ohjelma). Yksi alustava päätelmä on, ettei ole olemassa mitään hiukkaspäästöille altistumisen kynnystä, jonka ylittäminen johtaisi terveysvaikutuksiin. Näin ollen ei voida määritellä turvallista pitoisuustasoa, jonka alittavista määristä ei olisi haittaa terveydelle.

Nykyisten säännösten puitteissa on kuitenkin toimivaltaisten paikallisten, alueellisten tai kansallisten viranomaisten vastuulla ryhtyä asianmukaisiin toimiin Lontoon metroon tai muihin maanalaisiin liittyvien ongelmien ratkaisemiseksi.

(1) EYVL L 296, 21.11.1996.

(2) Neuvoston direktiivi 95/18/EY, annettu 19 päivänä kesäkuuta 1995, rautatieyritysten toimiluvista (EYVL L 143, 27.6.1995) ja Euroopan parlamentin ja neuvoston direktiivi 2001/13/EY, annettu 26 päivänä helmikuuta 2001, neuvoston direktiivin 95/18/EY muuttamisesta (EYVL L 75, 15.3.2001).

(3) Neuvoston direktiivi 91/628/ETY, annettu 19 päivänä marraskuuta 1991, eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta (EYVL L 340, 11.12.1991) ja neuvoston direktiivi 95/29/EY, annettu 29 päivänä kesäkuuta 1995 eläinten suojelemisesta kuljetuksen aikana annetun direktiivin 91/628/ETY muuttamisesta (EYVL L 148, 30.6.1995).